Krieketrekords spat in liga | Netwerk24
Krieketrekords spat in liga
Deur Martinette Hay 12 Desember 2018 06:01
WHDG Bethlehem Dorp 1 het rekords in die TMDC Andras Findt-50-boulbeurtliga op Saterdag 1 Desember by die Bethlehem-skouterrein laat spat.
Dié span het behoorlik stof in die oë van Kestell se span geskop deur hulle met 547 lopies te klop.
WHDG Bethlehem Dorp 1 het ’n eindtelling van 589 lopies vir die verlies van 6 paaltjies behaal.
Kestell se span was almal uit ná 12.5 boulbeurte en het slegs 42 lopies aangeteken.
Ruco Beneke, kolwer van die WHDG Bethlehem Dorp-krieketklub, het die hoogste individuele telling nog in die Oos-Vrystaat in dié liga aangeteken. Beneke het 275 lopies van 153 balle aangeteken. Hy het 35 viere en 11 sesse geslaan.
Jaco Esterhuizen het 101 lopies aangeteken van 54 balle. Thomas Gibson het 80 lopies aangeteken.
Willie Brits was Dorp se beste bouler, wat in 3 boulbeurte 4 paaltjies geneem het en slegs 16 lopies afgestaan het. In ’n ander wedstryd op dieselfde dag het Reitz vir Bethlehem Dorp 2 met 15 lopies gewen.
Reitz het eerste gekolf en 272 lopies aangeteken, almal uit ná 42 boulbeurte.
Bethlehem Dorp 2 het 257 lopies aangeteken vir die verlies van 9 paaltjies in 49.5 boulbeurte.